b'\n_START_ARTICLE_\nPunainen linnoitus\n_START_SECTION_\nHistoria\n_START_PARAGRAPH_\nMogulihallitsija Shah Jahan rakennutti Punaisen linnoituksen siirt\xc3\xa4ess\xc3\xa4\xc3\xa4n valtakuntansa p\xc3\xa4\xc3\xa4kaupungin Agrasta Shahjahanabadiin. Linnoituksen rakennusty\xc3\xb6t aloitettiin huhtikuussa 1639 ja ne valmistuivat vuonna 1648. Linnoituksen koilliskulma on vanhemman Islam Shah Surin rakennuttaman ja vuonna 1546 valmistuneen Salimgarhin linnoituksen vieress\xc3\xa4 . Punaisen linnoituksen suunnittelivat moguliarkkitehdit Ustad Hamid ja Ahmad ._NEWLINE_Linnoitukseen on tehty my\xc3\xb6hemmin joitakin laajennuksia ja osia on my\xc3\xb6s purettu. Shah Jahanin poika ja seuraaja Aurangzeb rakennutti linnoitukseen 1659\xe2\x80\x931660 Moti Masjid -moskeijan (Helmimoskeija). My\xc3\xb6s viimeinen mogulihallitsija Bahadur Shah II teki laajennuksia. Persialaisten hallitsija Nadir \xc5\xa0ah teki ry\xc3\xb6st\xc3\xb6retken linnoitukseen vuonna 1739 ja vei mukanaan suuren omaisuuden  sek\xc3\xa4 ns. Riikinkukkovaltaistuimen . Sepoykapinan j\xc3\xa4lkeen brittil\xc3\xa4iset valtasivat linnoituksen ja ottivat sen omaan k\xc3\xa4ytt\xc3\xb6\xc3\xb6ns\xc3\xa4. Monia merkitt\xc3\xa4vi\xc3\xa4 rakennuksia tuhottiin tuona aikana ja niiden paikalle rakennettiin siirtomaatyylisi\xc3\xa4 brittil\xc3\xa4isi\xc3\xa4 sotilasrakennuksia. Lis\xc3\xa4ksi mugalipuutarhoja muotoiltiin englantilaistyylisiksi.  Vuonna 1903 aloitettiin linnoituksen restaurointity\xc3\xb6t ._NEWLINE_Intian itsen\xc3\xa4istytty\xc3\xa4 Intian asevoimat ottivat Punaisen linnoituksen haltuunsa . T\xc3\xa4\xc3\xa4ll\xc3\xa4 Intian ensimm\xc3\xa4inen p\xc3\xa4\xc3\xa4ministeri Jawaharlal Nehru nosti Intian lipun salkoon brittil\xc3\xa4isen vallan p\xc3\xa4\xc3\xa4ttymisen kunniaksi 15. elokuuta 1947. Vuonna 2003 linnoitus siirtyi Intian asevoimilta arkeologiselle seuralle ja armeijan parakit ovat nyky\xc3\xa4\xc3\xa4n tyhjill\xc3\xa4\xc3\xa4n .'